Carl Espen lader opp med høneblund
Det er fortsatt noen timer til Norges GP-håp skal i ilden på den store scenen i B&W Hallerne i København. Rundt klokken halv fire torsdag ettermiddag gikk Carl Espen på scenen for å synge gjennom «Silent storm» en siste gang før kveldens semifinale. Iført en hverdagsskjorte sang 31-åringen gjennom sin låt omtrent slik han har gjort tidligere. - Det gikk greit på scenen, jeg var rolig, sier han til pressen etterpå. - Hvordan skal du lade opp nå? - Jeg skal slappe av, ta meg en liten lur, sier han. Ved 16.15-tiden lader han opp til torsdagens finale fra egen sofa på bakrommet. VG har fått tilsendt et bilde av en tilsynelatende sovende Carl Espen fra Norges garderoberom. Her oppholder hele den norske delegasjonen seg før den viktige semifinalen torsdag kveld. Etter generalprøven svarte Carl Espen på spørsmål om hvilke forventninger han har til kvelden. - Jeg håper det går bra. Jeg er i god form. - I kveld gjelder det. Blir du skuffet om ikke du går videre? - Jeg blir skuffet hvis jeg ikke går videre. Men hvis vi har levert vårt beste kan vi være stolte, sier Thorbjørnsen. Aftonbladets MGP-ekspert Torbjørn Ek har tidligere vært kritisk til Norges bidrag. Torsdag ettermiddag, er han noe mer positiv. - Han tok det veldig rolig, og det er smart å gjøre. Jeg syns også han fikk et bedre blikk ut i salen nå. Men det absolutt beste var smilet til slutt. Da ble han mer menneskelig, sier han. Også president i GP-klubben Morten Thomassen er positiv. - Han er bare flink, så trygg - selv i hverdagsklær. Jeg klarer ikke se hva som skal gå galt! - Holdt han litt igjen? - Ja, han holdt vel litt igjen, og det er fornuftig. Han skal ikke levere før i kveld. Nå skal han bare kose seg og lade opp til kveld, sier Thomassen. Etter planen skal Norges håp være på arenaen frem til han synger låten i semifinalen i kveld. Her skal han lade opp med crewet, og legge siste hånd på verket før alt skal stemme omtrent 21.30 i kveld. Semifinalen kan du følge på VG Nett, diskutere med vår musikkanmelder Stein Østbø og få siste nytt i direktestudioet. Reaksjonene kommer også fortløpende etter NRKs sending er ferdig klokken 23. Det er 15 land som kjemper om ti plasser i lørdagens Eurovision-finale.
Carl Espen Thorbjørnsen (31) er ferdig med den siste generalprøven før torsdagens semifinale i Eurovision.